Si zzman aqdim tamurt n umaziɣ di yal tamnaḍt di ddunit, ur tessin talwit, tezga d amennuɣ mgal imnekcamen, mačči d yiwen neɣ d sin. Tafriqt n ugafa d yiwet gar temnaḍin n tmazɣa yuɣalen d amraḥ n ṭṭrad, d annar n yimenɣi n tɣermiwin, tin yeɣlin, teṭṭef amkan-is tayeḍ, amnekcam yeffɣen ad d-yas wayeḍ ; am ibiẓantiyen, iqerṭaǧiyen, irumaniyen… akken armi d tallit ideg d-kecmen waɛraben d yirumyen, anda ara d-yaf ugdud amaziɣ yettnaɣ mgal sin yimnekcamen, yal yiwen s tutlayt-is, yal yiwen s yidles ines.